Orfeo Pianelli

Orfeo Pianelli (Vignale di Borgoforte, 10 agost dël 1920 – Villefranche, 25 avril dël 2005) a l'é stàit n'imprenditor e dirigent ësportiv lombard, pressident dël Turin.

Dòp che a l'ha travajà coma minusié, contadin e murador, a 16 ani a l'é mudasse a Turin anté che për vive a fasìa vàire travaj e a l'ha studià ant le scòle dla sèira. Pijà 'l diplòma da cap mèistr e eletricista, dël 1943 a l'ha tacà a travajé ansema a sò amis Domenico Traversa an fondand l'asienda Pianelli&Traversa.

Dël 1962 a l'é intrà ant ël mond dël fótbal an catand ël Turin che a l'ha arportà tra le prime squadre ëd la Serie A con na bon-a organisassion ëd la società e con vàire operassion ëd mërcà coma: 
la compra 'd Claudio Sala dal Nàpoli për 470 milion, un bel afé për un giugador che antlora a l'era vardà coma 'n problema për sò gieugh balarin e për soa colocassion tàtica; 
la compra ëd l'antreneur Nereo Rocco che, ëdcò sensa vagné gnente, a l'ha marcà ij sò agn ant la formassion granata.
Dël 1976 ël Turin a l'ha vagnà 'l campionà italian.

Dòp col trionf a son ancaminà d'ani difìcij con l'arcal ëd la squadra granata e con la crisi ëd la Pianelli&Traversa. Për lòn Pianelli a l'é stàit obligà a calé sò angagg ant ël Turin e da già che sòn a l'ha pa fàit piasì ai tifos che a l'han tacà a contestelo a l'ha peui pijà la decision ëd chité la presidensa an lassandla a Sergio Rossi.
Quandi a l'era ancora pressident dël Turin a l'é tocaje fé front al rapiment dël novod che, na vira pagà 'l riscat, a l'é stàit liberà.

Già malavi a l'é mudasse a Villefranche, an Fransa, për curesse j'euj. A l'é mòrt dël 2005.

Lë scudèt con ël Turin e la firma ant l'URSS ëd Leonid Brežnev për l'anstalassion dij sistema 'd traspòrt Pianelli&Traversa ant la fàbrica 'd Togliattigrad a son ëstàit j'arzultà ëd na vita 'd travaj.

Pianelli, Orfeo